ባለፉት 13 ዓመታት ዘርፈ ብዙ ድሎችን መመዝገባቸውን የብሔረ አማራ ዴሞክራሲያዊ ንቅናቄ (ብአዴን) አስታወቀ
የብአዴንን 34ኛ ዓመት የምስረታ በዓል ምክንያት በማድረግ ከድርጅቱ ማዕከላዊ ኮሚቴ ለዋልታ ኢንፎርማሽን ማዕከል በላከው  እንዳስታወቀው   ባለፉት የስኬት ዓመታት የህዝባችን ተጠቃሚነት እየተረጋገጠ መምጣቱን ጠቁሟል።ልማትን ለማፋጠን በተካሄደው የተደራጀ ንቅናቄ በግብርናው መስክ በሰብል ምርት እንደ አገር በምግብ እህል ራሳችንን ችለናል ያለው መግለጫው በአገር ደረጃ ከተመረተው ውስጥ 81 ሚሊዮን ኩንታል የሚደርሰው የክልላችን ድርሻ ሲሆን፤ ምርቱ ለክልሉ ህዝብ የነፍስ ወከፍ አማካኝ ድርሻ ከ4 ኩንታል በላይ እንዲደርስ አስችሏል፡፡መግለጫው አያይዞም በከተሞች በጥቃቅንና አነስተኛ ልማት መስክ ተመሳሳይ እንቅስቃሴ መደረጉን ጠቅሶ  ዘርፉ የስራ እድል መፍጠሪያ፣ የቀጣይ መካከለኛና ከፍተኛ ኢንዱስትሪዎች መነሻ መሰረትና የእውቀትና የቴክኖሎጂ ማስፋፊያ ማዕከል እንዲሆን አምራች ኢንዱስትሪ ዘርፎችን  ማዕከል በማድረግ ለዘርፉ ቀጣይ ልማት የሚሆኑ ተግባራት ተከናውነዋል ብሏል፡፡በማህበራዊ ልማት መስኮችም የክልሉን  የትምህርት ተሳትፎ ለማሳደግ የተደረገው ርብርብ ከአራት ነጥብ አምስት ሚለዮን በላይ ህፃናትና ታዳጊዎች የትምህርት ገበታ ላይ መሆናቸውን ያመላከተ ሲሆን  በጤና ልማትም መከላከልን ማዕከል ያደረገውን መሰረታዊ የጤና አገልግሎት ለማስፋፋት የተደረገው ጥረት ተላላፊ በሽታዎችን ለመቀነስ ያስቻለ ሲሆን የህብረተሰቡን  የመሰረተ ጤና ግንዛቤ በማሳደግ የእናቶችንና የህጻናትን ሞት ለመቀነስም አበረታች ተግባራት መከናወናቸውን ጠቁሟል፡፡34ኛው ዓመት ላይ ሆነን የድርጅታችንን የልደት በዓል የምናከብርበት ወቅት በኮንፍረንስ በመድረኮቻችን አባላትና ህዝባችን እንዲስተካከሉ የጠየቋቸውን የልማትና የመልካም አስተዳደር ጉዳዮች በህዝባችን ንቁ ተሳትፎ ለመፍታት ጥረት የምናደርግበት ነው ብሏል መግለጫው።መግለጫው አያይዞም አምስተኛውን ዓመት የእድገትና ትራንስፎርሜሽን እቅድ ለማሳካት የተለጠጡ የእቅድ ግቦችን አስቀምጠን የምንረባርብበት፣ ሠላማዊ፣ ዴሞክራሲያዊና በህዝብ ዘንድ ተዓማኒንነትን ያተረፈ ምርጫ ለማካሔድ የተዘጋጀንበት፣ ለቀጣዩ የእድገትና ትራንስፎርሜሽን እቅድ ዝግጅት የምናደርግበት፣ በአጠቃላይ ድርብ ድርብርብ ተልዕኮ ይዘን ዙሪያ መለስ ጥረት የምናካሂድበት ዓመት ነው ብሏል።